
Ehitusloa väljastamine
või väljastamisest keeldumine (Unistuse tn 18)
1. ASJAOLUD JA MENETLUSE KÄIK

Narva Linnavalitsuse korralduse vastuvõtmiseks laekus Unistuse tn 18 kinnistu omanikult ehitusloa taotlus aiamaja püstitamiseks koos  kooskõlastatud ehitusprojekti ja riigilõivu maksekorraldustega.
Ehitusprojekti seletuskirja tuleohutuse peatükis on kirjas, et „väline tulekustutusvesi on tagada veehoidlast (koos veevõtukohtadega) vastavalt ettenähtud Metšta Aiad AÜ aiandusühistu üldplaneeringuga. Kuna lause on koostatud grammatiliselt ebakorrektselt, on arusaamatu, kas tuletõrje veevõtukohad on olemas AÜ Metšta territooriumil või need on vaja tagada.
25.09.2010 a Majandus- ja kommunikatsiooniministri määruse nr 67 „Nõuded ehitusprojektile“ § 25 lõike 1 punkti 5 kohaselt ehitusloa taotlemisel esitatakse ehitusprojekti tuleohutuse osas koos muude nõutud andmetega vähemalt asendiplaan ja situatsiooniskeem koos nii projekteeritavate kui ka tuleohutust mõjutavate olemasolevate ehitiste, üldkasutatavate teede ja tuletõrje veevõtukohtade äranäitamisega. 

Unistuse tn 18 aiamaja püstitamise ehitusprojektis on lisatud situatsiooniskeem, millel tuletõrje veevõtukoht on märkimata. 

Unistuse tn 18 kinnistu vastavalt Narva Linnavalitsuse 17.03.1998 korraldusele nr 356-k „AÜ Gamma piiride ja pindala kinnitamine“ kuulub täpsustatud AÜ Metšta Aiad üldpindala koosseisu.

Ehitusloa menetluse käigus selgus, et AÜ Metšta Aiad territooriumil on kohti, kuhu võiks planeerida nõutud tuletõrje veevõttu, kuid puudub tuletõrje veevõtukoha korraldamise projekt.

AÜ Metšta Aiad on asutatud eelmise sajandi 80-ndates aastates, umbes 30 aasta jooksul on AÜ Metšta Aiad territooriumil ehitatud ja kasutatud nii aiamaju kui ka teisi majandusehitisi.    

Geodeesia ja maakorralduse osakonna andmetel AÜ Metšta Aiad territooriumil on 49 aiandusmaatükki. Tänaseks AÜ Metšta Aiad üldmaa ja teed on erastamata ning aiandusühistu avaldus teede ja üldmaa erastamiseks on esitamata ehk Narva Linnavalitsuse korraldusega nr 356-k määratud teed ja üldmaa on reformimata riigimaa.

Tulenevalt ülaltoodust võib Unistuse tn 18 aiamaja püstitamise ehitusprojekti hinnata kui mittevastavaks praegu kehtivatele majandus- ja kommunikatsiooniministri määruse nr 67 § 25 lõike 1 punkti 5 nõuetele ning ehitusseaduse § 24 lõike 1 punkti 1 alusel keelduda ehitusloa väljastamisest. Jalaka tn 2 aiamaja püstitamise ehitusprojekti raames tuletõrje veevõtukoha puudumise probleemi lahendada ei ole võimalik, kuna tuletõrje veevõtukoha projekteerimine ja ehitamine AÜ Metšta Aiad territooriumil ei ole Unistuse tn 18 kinnistu omaniku kohustus.

Kuna antud küsimus ei ole üheselt võetav, siis kasutades kaalutlusõigust tuleb valida kahest otsusest (ehitusloa väljastamine ja ehitusloa väljastamisest keeldumine) üks.
2.    ÕIGUSLIKUD ALUSED

2.1. Kohaliku omavalitsuse korralduse seaduse § 30 lõike 1 punkti 2 kohaselt valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2. Ehitusseaduse § 23 lõike 1 kohaselt ehitusloa väljastab ja tunnistab kehtetuks kohalik omavalitsus.

2.3. Narva linna ehitusmääruse § 24  lõigete 4, 5 kohaselt koostab ehitusjärelevalveosakond haldusakti eelnõu ehitusloa väljastamise või sellest keeldumise kohta ning esitab selle Linnavalitsusele kinnitamiseks.

3. OTSUS

Väljastada ehitusluba Unistuse tn 18 kinnistule aiamaja püstitamiseks.

3. ALTERNATIIVOTSUS

Keelduda ehitusloa väljastamisest Unistuse tn 18 kinnistule aiamaja püstitamiseks.

4. RAKENDUSSÄTTED

4.1. Korraldus jõustub seadusega ettenähtud korras.
4.2. Korraldust on võimalik vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.  

